Մեծ իշխան Ալեքսեյ Ալեքսանդրովիչի պալատ

Մեծ իշխան Ալեքսեյ Ալեքսանդրովիչի պալատ («Երաժշտության տուն», «Ալեքսեևյան պալատ»), Սանկտ Պետերբուրգի Մեծ իշխանների պալատներից մեկն է՝ տեղադրված Մոյկա գետի ափին։ 1882-1885 թվականներին կառուցել է Մաքսիմիլյան Եգորովիչ Մեսմեխերը՝ Մեծ իշխան Ալեքսեյ Ալեքսանդրովիչի համար։

2006 թվականի փետրվարից այդ շենքում է գտնվել Սանկտ Պետերբուրգի Երաժշտության տունը, հիմնարկություն, որի հիմնական նպատակն էր պահպանել և զարգացնել դասական երաժշտության արվեստի ավանդույթները, ինչպես նաև կոնսերվատորիաների ուսանողներին և շրջանավարտներին նախապատրաստել միջազգային մրցույթներին ու փառատոններին։

Պատմություն 

Մինչև հողատարածքը պալատի շինարարությանը հանձնելը, Մոյկա գետի, Անգլիական պողոտայի և Շարիֆովյան փողոցի (այժմ՝ Պիսարևի փողոց) միջև ընկած տարածքի վրա տեղակայված են եղել նախկին տերերի՝ արարողապետ Սաբուրովի, գեներալ-մայոր Ալբրեխտի և այլոց շինությունները։ 1872-1882 թվականներին առանձնատունը պատկանել է մեքենաշինական գործարանների տեր Իսահակ Միրոնովիչ Մալկիելին (1844-1881 թվականներ)։ Մալկիելի մահից հետո նրա այրի Ռաիսա Յակովլևնան 1882 թվականին վաճառել է առանձնատունը։

1882 թվականին տեղամասը ձեռք է բերել Արքունական վարչությունը Ալեքսանդր Երկրորդի որդի Մեծ իշխան Ալեքսեյ Ալեքսանդրովիչի համար, որը նշանակվել է նավատորմի և ծովային վարչության գլխավոր պետ։

Արդեն 1883 թվականին ճարտարապետ Մաքսիմիլյան Մեսմեխերը սկսել է նոր պալատի նախագծումը։ Խնայողության և շինարարության ընթացքը արագացնելու համար նոր շենքի մեջ ներկառուցվել են տեղամասում պահպանված շինությունները։ Մեծ իշխանի ցանկությամբ ընտրվել է ֆրանսիական շատո ոճը։

Իշխանի մահից հետո Ալեքսեևյան պալատը ժառանգել են նրա եղբայրները՝ Վլադիմիրը և Պավելը, ինչպես նաև՝ զարմիկ Միխայիլ Ալեքսանդրովիչը։ Նոր տերերը վարձակալության են տվել դատարկ պալատը և նրա հարակից այգին ու ջերմոց-պարտեզը։ Օրինակ՝ տասնութ ամսվա ընթացքում այն զբաղեցրել է գերմանական դեսպանատունը։

Հեղափոխությունից հետո ժամանակակից Երաժշտության տունը եղել է Պիոներների տուն, ավտոդպրոց, պաշարման ժամանակ հասցրել է լինել որպես պահեստ։ 2005 թվականից գտնվել է անմխիթար վիճակում։

Վերանորոգում՝ Երաժշտության տան տեղավորման համար 
Շենքի պատմության նոր փուլը սկսվել է 2005 թվականի հոկտեմբերից, երբ Ռուսաստանի Դաշնության մշակույթի նախարարության նախաձեռնությամբ որոշում է ընդունվել Սանկտ Պետերբուրգում Երաժշտության տուն ստեղծելու մասին։ Դրանում ահռելի դեր է խաղացել նոր հիմնարկության առաջին գեղարվեստական ղեկավար և պալատի վերանորոգման նախաձեռնող դարձած, Սանկտ Պետերբուրգի կոնսերվատորիայի նախկին ռեկտոր Սերգեյ Ռոլդուգինը։

«Լեննախագիծվերականգնում» ինստիտուտի նախագծով շենքի վերականգնումն ու վերակառուցումը ընթացել է 2006-2009 թվականներին`բարեգործների միջոցներով, այնուհետև՝ բյուջեի միջոցներով։ Քաղաքային բյուջեից նախագծի մեջ ներդրումների ծավալը կազմել է 800 միլիոն ռուբլի։ Ճակատամասերի և շքամուտքերի ներսի վերականգնմամբ զբաղվել է «Ինտարսիա» ընկերությունը։ Ճակատամասային և այլ շինարարական աշխատանքների մի մասը կատարել է «Ռեմստրոյկոմպլեքս» ԲԱԸ։

2009 թվականին շենքը տեղափոխվել է Երաժշտության տան վարչություն, սակայն Սանկտ Պետերբուրգի Երաժշտության տան համերգային դահլիճ դարձած պալատի Անգլիական դահլիճում առաջին համերգները կայացել են միայն 2011 թվականի ապրիլին։

Ճարտարապետություն և ինտերիեր 

Պալատի ճարտարապետությունը ծայրահեղ էկլեկտիկ է։ Պալատի մուտքը կառուցված է շքամուտքի և բուն նախամուտքի միջով, որոնցից առաջինը պահպանել է նախկին տերերի ժամանակաշրջանի տեսքը և ամբողջովին չի վերափոխվել Մեսմախերի կողմից։ Բուն մուտքի կողմից՝ շինության արևելյան կողմնաշենքում, Մեսմեխերըտեղադրել է երեք սրահ՝ Չինական և Հոլանդական հյուրասենյակները, ինչպես նաև՝ Անգլիական դահլիճը՝ XVI-XVII դարերի անգլիական քանդակազարդ առաստաղների ոճով քանդակ է վրա շարած առաստաղով, բուխարիով և զարդանախշ դռներով, ինչպես նաև կաղնե սյունազարդ սալերով։ Այն հանդիսանում էր պալատի ամենամեծ և ամենագեղեցիկ սրահը։ 2011 թվականից Անգլիական դահլիճը դարձել է Երաժշտության տան համերգային դահլիճը։

Այլ տարածքներից կարելի է առանձնացնել Մեծ իշխանի աշխատասենյակը, Դահլիճը, Մեծ ճաշասենյակը, Կարմիր հյուրասենյակը և այլն։

Ծանոթագրություններ

Արտաքին հղումներ 
Մեծ իշխան Ալեքսեյ Ալեքսանդրովիչի պալատը (Երաժշտության տուն)
Սանկտ Պետերբուրգի տեսարժան 
Երաժշտության (Մեծ իշխան Ալեքսեյ Ալեքսանդրովիչի պալատը) 
Մոյկա գետի մոտ, 122, կառաջանա Երաժշտության տունը
Պատմական տեղեկություն и գրքույկ պալատի մասին «Երաժշտության տուն» կայքում 

Ռուսաստանի մշակութային ժառանգության օբյեկտներ
1885 հիմնադրումներ
Սանկտ Պետերբուրգի պալատներ
Մոյկա գետ